July | 2018 | penpunt
'n Plaasaanval waarin 'n pa en sy seun sterf, lyk meer na oorlog as na 'n standaard plaasmoord. Die leser ervaar spanning selfs nog voordat die aanval plaasvind, en dit word deurentyd volgehou. Die ondersoek word die verantwoordelikheid van kaptein Aella O'Malley. Sy is nog broos na die dood van haar lewensmaat, sy eet nie en sy gebruik te veel pynstillers. Boonop het sy die oorledenes goed geken.
Die storie word vertel met brutale eerlikheid. Die ontoereikendheid van fasiliteite in die SAPD en hospitale, die laksheid van personeel, rasseverhoudings wat op fisiese konflik uitloop, korrupsie, bedrog, renosterstropery en helaas, verraad – alles vasgevang tussen die buiteblaaie van hierdie ontstellende boek.
Is dit boeiend? Verseker. Spreek dit van deeglike navorsing, besondere skryfvaardigheid en 'n weldeurdagte plot? Sonder twyfel. Het ek dit geniet? Hier kan ek nie 'n ongekwalifeerde positiewe antwoord gee nie, want die konflikte en verval in ons land, so raak beskryf deur Dibi Breytenbach, steel jou asem en jou gemoedsrus. Is dit 'n suksesvolle spanningsroman? Bepaald. Sit dit gerus op jou inkopielys as jy 'n aanhanger is van hierdie genre.
Skryf-Safari: Hoekom blog ek?
In antwoord op Tannie Frannie se uitdaging vir vandeesweek, het Toortsie vir ons 'n rits geldige en sinvolle redes gelys waarom sy blogland betree het, en wat sy steeds daaruit put. Ek kan 'n hartlike "amen" sê daarop, maar om nie bloot met haar kalwers te ploeg nie, wil ek tog iets persoonliks byvoeg.
Hoekom het ek aanvanklik begin blog? By 'n werkwinkel vir voornemende skrywers, is ons deur die spreker, Susan Coetzer, uitgedaag om te blog. Ek het ook die nodige gestoei gehad om die blog op te stel, maar uiteindelik kon ek uitkom by die doel waartoe ek uitgedaag was: om skryffiks te word en te bly. Om sporadies 'n skryfsel uit te beitel is nie genoeg nie, want, soos my tutor jare gelede gesê het: skryf is 'n ambag waarin jy jouself moet oefen. Rede nommer een is dus: om te skryf en aan te hou skryf!
Maar daar is nog 'n rede: ek is bevoorreg om baie te lees en bemarkingsresensies of lesersindrukke te skryf. Daarvoor span ek ook gereeld my blog in. Vandaar vind die skryfstuk sy weg na sosiale media om meer mense te bereik.
Voorts is daar van tyd tot tyd 'n gebeurlikheid in die huishouding wat my na die spreekwoordelike pen laat gryp om dit vir tyd en ewigheid vas te vang, soos byvoorbeeld oulike dinge wat ons troetelhond aanvang.
Dink julle sal saamstem: ek het oorgenoeg rede om te blog!
Die werkgewer-werknemer dinamika is vrugbare teelaarde vir liefdesverhale. Onvergeetlike oomblikke, die omnibus van Dina Botha, bestaan uit drie van haar vroeëre verhale, waarvan twee juis hierdie tema gebruik. In Sy rooikopbaas, word die bordjies verhang en is die held in diens van die heldin. Ryk Willemse word aangestel as die suksesvolle sakevrou Sandra se manlike sekretaresse. Hy bewys homself wel bekwaam om die werk goed te doen, te midde van groot bedreigings teen haar firma. Die ware motief agter sy aanstelling word stuk vir stuk blootgelê, en eers by die ontknoping is al die kaarte op die tafel.
Die tweede werknemer/baasstorie, is dié van Esté, wat vir Schalk Brink gaan werk nadat haar pa haar kommervrye en selfgesentreerde lewe as rykmansdogter dramaties stopgesit het. Liefdeskrale is 'n mooi verhaal wat skets hoe 'n persoon se lewensuitkyk kan verander wanneer ander se belange vooropgestel word.
Liefste Willemientjie wyk ook af van die gewone, in dat die manlike boer hier die een is wat van boerdery niks weet nie, terwyl Wilmien 'n suksesvolle boer is en voog van haar broers en susters. Daar is heerlike komiese tonele wanneer die aantreklike Rhys du Randt haar telkens in baie onvroulike en onvleiende omstandighede raakloop.
Hoewel die Romanzagenre voorkeur verleen aan die heldin se gesigspuntvertelling, sou dit in al hierdie verhale funksioneel gewees het om aan die die held 'n beurt of twee te gee om te fokaliseer, in plaas van die paar plekke waar sy gesigspunt ingeglip het. Dit doen egter nie afbreuk aan baie geslaagde storielyne nie, en lesers sal hierdie bundel geniet.